Document ID: 32010R0802

ΚΑΝΟΝΙΣΜΌΣ (ΕΕ) αριθ. 802/2010 ΤΗΣ ΕΠΙΤΡΟΠΉΣ
της 13ης Σεπτεμβρίου 2010
σχετικά με την εφαρμογή του άρθρου 10 παράγραφος 3 και του άρθρου 27 της οδηγίας 2009/16/ΕΚ του Ευρωπαϊκού Κοινοβουλίου και του Συμβουλίου όσον αφορά τις επιδόσεις των εταιρειών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος λιμένα (1), και ιδίως το άρθρο 10 παράγραφος 3 και το άρθρο 27,
Εκτιμώντας τα ακόλουθα:
(1)
Οι επιδόσεις της εταιρείας είναι μια από τις γενικές παραμέτρους που καθορίζουν την κατηγορία κινδύνου του πλοίου.
(2)
Για την αξιολόγηση των επιδόσεων των εταιρειών, κατά την έννοια της οδηγίας 2009/16/ΕΚ, είναι απαραίτητο, κατά την επιθεώρηση του πλοίου, οι επιθεωρητές να καταγράφουν τον αριθμό IMO που έχει αποδοθεί σε μια εταιρεία.
(3)
Για την αξιολόγηση των επιδόσεων της εταιρείας, πρέπει να λαμβάνονται υπόψη τα ποσοστά ελλείψεων και κρατήσεων όλων των πλοίων ενός εταιρικού στόλου που έχουν υποβληθεί σε επιθεώρηση εντός της Ένωσης και εντός της περιοχής που καλύπτεται από το μνημόνιο συνεννόησης του Παρισιού για τον έλεγχο των πλοίων από το κράτος του λιμένα (ΜΣ του Παρισιού).
(4)
Είναι αναγκαίο να αξιοποιηθεί η εμπειρία που έχει αποκτηθεί με την εφαρμογή του ΜΣ του Παρισιού όσον αφορά τη μεθοδολογία που πρέπει να χρησιμοποιείται για την αξιολόγηση των επιδόσεων της εταιρείας.
(5)
Για τη δημοσίευση, σε δημόσιο ιστότοπο, του καταλόγου των εταιρειών με χαμηλές ή πολύ χαμηλές επιδόσεις, η Επιτροπή θα πρέπει να βασίζεται στον Ευρωπαϊκό Οργανισμό για την Ασφάλεια στη Θάλασσα που έχει ιδρυθεί βάσει του κανονισμού (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου (2).
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ταυτοποίηση των εταιρειών
Εφόσον το πλοίο πρέπει να είναι σύμφωνο με τον διεθνή κώδικα διαχείρισης της ασφάλειας (κώδικας ISM), όπως αναφέρεται στο κεφάλαιο ΙΧ της διεθνούς σύμβασης για την ασφάλεια της ανθρώπινης ζωής στη θάλασσα (σύμβασης SOLAS), τα κράτη μέλη εξασφαλίζουν ότι η εταιρεία, όπως ορίζεται στο άρθρο 2 παράγραφος 18 της οδηγίας 2009/16/ΕΚ, ταυτοποιείται μέσω του αριθμού IMO.
Άρθρο 2
Κριτήρια αξιολόγησης των επιδόσεων των εταιρειών
1. Για να αξιολογηθούν οι επιδόσεις των εταιρειών που αναφέρονται στο παράρτημα 1 μέρος I σημείο 1 στοιχείο ε) της οδηγίας 2009/16/ΕΚ, χρησιμοποιούνται τα κριτήρια που περιγράφονται στο παράρτημα του παρόντος κανονισμού.
2. Το επίπεδο επιδόσεων των εταιρειών επικαιροποιείται καθημερινά και υπολογίζεται με βάση τους 36 μήνες που προηγούνται της αξιολόγησης. Για τον σκοπό αυτό ο υπολογισμός θα γίνεται με βάση στοιχεία που συνελέγησαν από τις 17 Ιουνίου 2009. Σε περίπτωση κατά την οποία έχουν παρέλθει λιγότεροι από 36 μήνες από την 17η Ιουνίου 2009, ο υπολογισμός θα γίνεται με βάση τα διαθέσιμα στοιχεία.
3. Οι εταιρείες κατατάσσονται ως πολύ χαμηλής, χαμηλής, μέσης και υψηλής επίδοσης, όπως αναφέρεται στο σημείο 3 του παραρτήματος.
Άρθρο 3
Δημοσίευση καταλόγου εταιρειών με χαμηλές και πολύ χαμηλές επιδόσεις
1. Με σκοπό την τακτική δημοσίευση, σε δημόσιο ιστότοπο, των πληροφοριών για εταιρείες με χαμηλές και πολύ χαμηλές επιδόσεις σύμφωνα με το άρθρο 27 της οδηγίας 2009/16/ΕΚ, η Επιτροπή επικουρείται από τον Ευρωπαϊκό Οργανισμό Ασφάλειας της Ναυσιπλοΐας (EMSA).
2. Ο EMSA δημοσιεύει και επικαιροποιεί σε καθημερινή βάση στον δημόσιο ιστότοπό του τις ακόλουθες πληροφορίες:
α)
τον κατάλογο των εταιρειών, των οποίων οι επιδόσεις κατά τη διάρκεια των προηγούμενων 36 μηνών ήταν πολύ χαμηλές, για περίοδο τουλάχιστον τριών μηνών σε συνεχή βάση·
β)
τον κατάλογο των εταιρειών, των οποίων οι επιδόσεις κατά τη διάρκεια των προηγούμενων 36 μηνών ήταν χαμηλές ή πολύ χαμηλές, για περίοδο τουλάχιστον τριών μηνών σε συνεχή βάση·
γ)
τον κατάλογο των εταιρειών, των οποίων οι επιδόσεις κατά τη διάρκεια των προηγούμενων 36 μηνών ήταν χαμηλές για περίοδο τουλάχιστον έξι μηνών σε συνεχή βάση.
Άρθρο 4
Έναρξη ισχύος και εφαρμογή
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Σεπτεμβρίου 2010.

Labels: 7
12
11
8